b'\n_START_ARTICLE_\nGummigutt\n_START_PARAGRAPH_\nGummigutt (ladina keeles gummi resina guttae, inglise keeles gamboge) on naistepunaliste sugukonda kuuluvate gartsiiniate (Garcinia) piimmahlast saadav kummivaik, samuti sellest tehtud safran- kuni sinepkollane orgaaniline v\xc3\xa4rvipigment. S\xc3\xb5na guta p\xc3\xa4rineb algselt malai keelest, eesti keelde on s\xc3\xb5na tulnud ladina keele v\xc3\xb5i saksa keele vahendusel._NEWLINE_Gummigutt kannab v\xc3\xa4rvainete indeksis t\xc3\xa4hist NY 24 (Natural Yellow 24).\n_START_SECTION_\nS\xc3\xb5navara\n_START_PARAGRAPH_\nVanemas eestikeelses kunsti- ja tehnikakirjanduses on kasutusel olnud vorm gummigutti. Praegused leksikonid eelistavad vormi gummigutt. Kunsti- ja harrastustarvete m\xc3\xbc\xc3\xbcjad on t\xc3\xa4nap\xc3\xa4eval oma tootenimekirjades sageli kasutanud v\xc3\xa4rvi v\xc3\xb5i v\xc3\xa4rvuse nimena gummiguti ingliskeelset nimetust gamboge._NEWLINE_Eesti keeles pole pigmendi nimest tuletatud v\xc3\xa4rvuse nimetust.\n_START_SECTION_\nSaamine\n_START_PARAGRAPH_\nV\xc3\xa4rvainet saadakse Kambod\xc5\xbeas, L\xc3\xb5una-Indias, Sri Lankal ja Borneol kasvavate gartsiiniate, nagu Hanbury gartsiinia (Garcinia hanburyi), gummigutipuu (Garcinia gummi-gutta) ja gutagartsiinia (Garcinia morella) piimmahlast._NEWLINE_Gartsiiniate koorde tehakse sissel\xc3\xb5iked ja v\xc3\xa4ljavoolanud piimmahl, kui see on kummitaolise vaigu pisarateks tardunud, kogutakse kokku. Toorsaadus sisaldab 70\xe2\x80\x9380% kollast v\xc3\xa4rvainet ja 20\xe2\x80\x9330% l\xc3\xa4bipaistvat vesilahustuvat kummit.\n_START_SECTION_\nOmadused\n_START_PARAGRAPH_\nV\xc3\xa4rvivateks komponentideks on ksantoonide ja h\xc3\xbcdroksantoonide hulka kuuluvad aromaatsed orgaanilised \xc3\xbchendid._NEWLINE_Gummigutt annab k\xc3\xbcllastunud tumekollase v\xc3\xa4rvitooni, kuid on l\xc3\xa4bipaistev pigment ja seega vaid laseeriva v\xc3\xa4rvina kasutatav. Pigment pole valguskindel ning pleegib kergesti. T\xc3\xa4nap\xc3\xa4eval leiab rohkem kasutust akvarellides, kusjuures seda soovitatakse kasutada vaid raamatute koloreerimiseks ja muudel objektidel, mis pole valgusele pidevalt eksponeeritud._NEWLINE_Aluselises keskkonnas muutub v\xc3\xa4rvuselt oran\xc5\xbeiks. Seet\xc3\xb5ttu ei sobi aluseliste pigmentidega ning ka pliivalgega._NEWLINE_V\xc3\xa4rv on m\xc3\xbcrgine, \xc3\xbcle 7 grammi v\xc3\xa4rvi allaneelamine p\xc3\xb5hjustab m\xc3\xbcrgistuse. Artikkel 1905. aasta Teataja lisalehes tutvustab uusi v\xc3\xa4rvide kasutuse standarde, kus koos arseeni, vaske, pliid jm sisaldavate v\xc3\xa4rvidega keelatakse gummiguti kasutamine toiduga kokku puutuvate esemete v\xc3\xa4rvimiseks.\n_START_SECTION_\nV\xc3\xa4rvipigmendina\n_START_PARAGRAPH_\nHiinas ja Jaapanis on gummigutist tehtud v\xc3\xa4rvi kasutatud juba alates 8. sajandist._NEWLINE_Alates 17. sajandist on Euroopas seda kasutatud \xc3\xb5li- ja akvarellv\xc3\xa4rvides, kuid kasutus on v\xc3\xa4he dokumenteeritud ja seega halvasti j\xc3\xa4lgitav. Uurija H. K\xc3\xbchn tuvastas gummiguti kasutamise \xc3\xb5liv\xc3\xa4rvis Rembrandti 1641. aastal valminud maalil "Saskia van Uylenburgh Florana"._NEWLINE_Gummigutist ja preisi sinisest segatud rohelist v\xc3\xa4rvi tuntakse Hookeri rohelise nime all, selle leiutas 19. sajandi algul roheluse n\xc3\xbcansside edasiandmiseks kunstnik William Hooker (1779\xe2\x80\x931832), kes illustreeris Kuningliku Aiandusseltsi v\xc3\xa4ljaandeid. T\xc3\xa4nap\xc3\xa4eva on m\xc3\xb5lemad komponendid asendatud stabiilsemate s\xc3\xbcnteetiliste pigmentidega._NEWLINE_Aluspinna ettevalmistamiseks kullalehega kuldamisel tislerit\xc3\xb6\xc3\xb6s on soojatoonilise krundina kasutatud nii gummigutti kui ka draakoniverd mitmesuguste orgaaniliste lakkidega ja piiritusega segatult._NEWLINE_20. sajandil on gummigutti akvarellv\xc3\xa4rvina kasutatud n\xc3\xa4iteks topograafiliste kaartide koloreerimiseks.\n_START_SECTION_\nRavimina\n_START_PARAGRAPH_\nGummigutt on Ravimiameti poolt m\xc3\xa4\xc3\xa4ratletud ravimina._NEWLINE_Kaalu langetada soovivad inimesed kasutavad gummigutti sisaldavaid preparaate ainevahetuse kiirendamiseks ja n\xc3\xa4ljatunde v\xc3\xa4hendamiseks.'